पाएं अपने शहर की ताज़ा ख़बरें और फ्री ई-पेपरडाउनलोड करें
छत्तीसगढ़ के भिलाई में नोवा नेचर और वन विभाग के निर्देश पर छिपकली की प्रजाति मॉनिटर लिजर्ड का रेस्क्यू किया गया है। लिजर्ड कचांदूर गांव के मोहम्मद वसीम के घर के छत पर पिछले कई दिनों से मौजूद थी। इसे स्थानीय भाषा में गोह या बिसखोपरा के नाम से भी जानते हैं।
मोहम्मद वसीम ने बताया कि उसके घर के छत पर पिछले कई दिनों से मॉनिटर लिजर्ड नजर आ रही थी। उन्होंने इसकी सूचना नोवा नेचर के सदस्य अजय कुमार को दी। अजय ने बताया कि छिपकली के बारे में हमें जानकारी दी गई, तो हम वसीम के घर पहुंचे लेकिन मॉनिटर लिजर्ड छत पर पाइपलाइन में दिखी। उन्होंने बताया कि इसकी पकड़ बहुत मजबूत होती है। पाइपलाइन से निकालने में 2 घंटे की मशक्कत करनी पड़ी। फिलहाल उसे वन विभाग दुर्ग के दिशा निर्देश पर जंगल में छोड़ा गया है।
ऐसी होती है मॉनिटर लिजर्ड
मॉनिटर लिजर्ड जिसे हम गोह के नाम से भी जानते हैं। यह मुख्य रूप से स्थलीय भागों में रहती है। यह तेज धावक व पेड़ पर चढ़ने में माहिर होती है। तैराकी में दक्ष गोह जब दौड़ती है, तब पूछ ऊपर उठा लेती है। गोह खेतों के आसपास ज्यादा दिखाई देती है। चूहे व कीड़े मकोड़े और छोटे जीव इनका भोजन होता है। यह छिपकली के आकार का बड़ा सरीसृप है। इनका शरीर भूरा होता है, इनका शरीर छोटे-छोटे शल्क से भरा रहता है। इनकी जुबान सांप की तरह, पंजे मजबूत, धूम चपटी और शरीर गोल रहता है। इसकी पकड़ बहुत ही मजबूत होती है। इसके बच्चे चटकीले रंग के होते हैं। जिनकी पीठ पर बिंदिया पड़ी रहती है।
किसी को नहीं पहुंचाती नुकसान
अजय कुमार बताते हैं कि भ्रम है कि यह बहुत जहरीली होती है। लेकिन वास्तव में ऐसा नहीं, यह किसी तरह से नुकसान नहीं पहुंचाती है और न ही इसके काटने से किसी की मौत हो सकती है। दरअसल इसमें किसी भी तरह का कोई भी जहर नहीं होता है।
कानून इसे नुकसान पहुंचाना अपराध
मॉनिटर लिजर्ड गोह वन्य प्राणी अधिनियम के तहत संकटग्रस्त सूची में है। इसे किसी भी तरह से नुकसान पहुंचाने या इसका शिकार करने पर या इनके शरीर के किसी भी अंग का व्यवसाय करने पर कानूनी रूप से कार्रवाई और सजा भी हो सकती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn